A TANÁCS HATÁROZATA
(2004. október 4.)
a tagállamok foglalkoztatáspolitikájára vonatkozó iránymutatásokról
(2004/740/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 128. cikke (2) bekezdésére,
tekintettel a Bizottság javaslatára,
tekintettel az Európai Parlament véleményére (1),
a Gazdasági és Szociális Bizottsággal folytatott konzultációt követően,
tekintettel a Régiók Bizottságának véleményére (2),
tekintettel a Foglalkoztatási Bizottság véleményére,
mivel:
(1)
Az európai foglalkoztatási stratégia vezető szerepet játszik a lisszaboni stratégia foglalkoztatással és munkaerőpiaccal kapcsolatos célkitűzéseinek megvalósításában. Az európai foglalkoztatási stratégia 2003-as reformja a középtávú iránymutatásra, valamint a foglalkoztatási iránymutatásokban javasolt politikák teljes skálája megvalósításának fontosságára helyezte a hangsúlyt.
(2)
A foglalkoztatási iránymutatásokat csak minden harmadik évben kell teljes egészében felülvizsgálni; a köztes időszakban történő módosításukra szigorúan korlátozott mértékben kerülhet sor. Az Európai Foglalkoztatási Munkacsoport az iránymutatások további módosításai helyett erőteljesebb ajánlásokat, valamint a szakértői értékelés hatékonyabb alkalmazását javasolta.
(3)
Az Európai Foglalkoztatási Munkacsoport következtetései és a tagállamok nemzeti foglalkoztatási cselekvési terveinek vizsgálata - amelyeket a 2003-2004-es közös foglalkoztatási jelentés tartalmaz - egyaránt rámutattak arra, hogy a tagállamoknak és a szociális partnereknek kiemelt területként kell kezelniük a munkavállalók és a vállalkozások változó gazdasági feltételekhez és munkaerő-piaci kereslethez való alkalmazkodóképességének javítását, annak vonzóvá tételét, hogy minél több ember lépjen a munkaerőpiacra és maradjon ott, valamint hogy a munka egy valós választási lehetőséggé váljon mindenki számára, ideértve a munkanélküli fiatalok első munkahelyhez jutásának a megkönnyítését, illetve az idős munkavállalók munkaerőpiacon való maradásának ösztönzését, az egyre hatékonyabb befektetéseket a humán tőkébe és az életen át tartó tanulásba, valamint a kutatásba és a fejlesztésbe, illetve a kiválósági platformokba is; valamint felelősségteljesebb kormányzás útján a reformok hatékony végrehajtásának biztosítását, ideértve azon törekvéseket is, amelyek célja a demokratikus részvétel javítása, az állampolgárok meggyőzése a reformok szükségességéről, illetve az EU-támogatások, különösen az Európai Szociális Alap és az európai foglalkoztatási iránymutatás végrehajtása közötti kapcsolat megerősítése is. Ezek a kiemelt területek teljes mértékben megfelelnek a jelenlegi iránymutatásoknak, és megvalósításukra annak összefüggésében kerülhet sor.
(4)
A foglalkoztatási iránymutatásokat az új tagállamokban csatlakozásuktól kezdve kell alkalmazni.
(5)
E foglalkoztatási iránymutatásokon túl a tagállamoknak teljes mértékben végre kell hajtaniuk az átfogó gazdaságpolitikai iránymutatásokat, és biztosítaniuk kell fellépéseik teljes összhangját a rendezett államháztartás, valamint a makrogazdasági stabilitás fenntartásával,
A KÖVETKEZŐKÉPPEN HATÁROZOTT:
Egyetlen cikk
A tagállamok foglalkoztatási politikája tekintetében továbbra is fenn kell tartani a tagállamok foglalkoztatási politikájára vonatkozó iránymutatásokról szóló, 2003. július 22-i 2003/578/EK tanácsi határozat (3) mellékletében meghatározott iránymutatásokat, és azokat a tagállamoknak a foglalkoztatási politikájukban figyelembe kell venniük.
Kelt Luxembourgban, 2004. október 4-én.